## Rovira assenyala que “les noves Beques GV-Talent reconeixen per primera vegada el millor estudiant de cada grau i de cada curs de totes les universitats de la Comunitat Valenciana”

*** El conseller d’Educació ha participat en l’acte acadèmic de commemoració del 30 aniversari de la implantació de la Universitat CEU-Cardenal Herrera a Elx
* Destaca l’oferta acadèmica “rigorosa, oberta i amb vocació de servici” i l’impuls que ha suposat per al teixit educatiu i cultural de la ciutat**

El conseller d’Educació, Cultura, Universitats i Ocupació; José Antonio Rovira, ha subratllat que les noves Beques GV-Talent “reconeixen per primera vegada el millor estudiant de cada grau i de cada curs de totes les universitats, públiques i privades, de la Comunitat Valenciana”.

Rovira ha fet estes declaracions durant la seua participació en l’acte acadèmic que s’ha celebrat este matí en el Gran Teatre d’Elx amb motiu del 30 aniversari de la implantació de la Universitat CEU-Cardenal Herrera en esta ciutat.

Durant el transcurs de la seua intervenció, Rovira ha subratllat el compromís de Generalitat amb l’educació, que representa “una de les claus per al desenrotllament de la nostra societat”. Així, ha reiterat el compromís de la Conselleria a través d’importants programes com les noves Beques GV-Talent o la convocatòria Manuela Solís, dirigida a fer costat econòmicament als estudiants amb menys recursos.

“Amb estes accions, la Generalitat s’assegura que tots els estudiants, independentment de la seua situació econòmica, puguen accedir a una formació universitària de qualitat, al mateix temps que es premia l’esforç, el treball, incentivant els millors alumnes”, ha manifestat.

Respecte als 30 anys de trajectòria de la Universitat CEU-Cardenal Herrera a Elx, José Antonio Rovira ha assegurat que esta institució, degana de les universitats privades en la Comunitat Valenciana, “s’ha consolidat com un referent i una part essencial del nostre sistema educatiu i del desenrotllament socioeconòmic de la nostra regió”.

En este sentit, el màxim responsable d’Universitats ha recalcat l’aposta del CEU per conjuminar valors com “l’arrelament i la projecció cap al futur, consolidant una oferta acadèmica rigorosa, oberta i amb vocació de servici i la voluntat d’erigir-se en un motor de transformació i progrés per al teixit educatiu i cultural de la ciutat”.

El conseller s’ha referit també a la inauguració d’una nova seu en el centre d’Elx, en l’emblemàtic edifici de l’antic cine Capitolio, prevista per al mes de setembre. Este espai, amb més de 4.750 metres quadrats, allotjarà l’Escola d’Odontologia i oferirà modernes instal·lacions per a més de 600 alumnes. “La rehabilitació d’este edifici històric no solament representa una millora en infraestructures educatives, sinó també una aposta per la integració del campus en el cor de la ciutat”, ha assenyalat.

Així mateix, ha destacat que el CEU també ha llançat el Pla d’excel·lència, “una iniciativa que busca potenciar àrees clau com la investigació avançada, els idiomes, la digitalització i el desenrotllament professional i personal dels estudiants”.

El conseller s’ha referit, finalment, a la intenció del Govern d’Espanya de modificar el Reial decret 640/2021, de 27 de juliol, sobre la creació, reconeixement i autorització d’universitats i centres universitaris, així com a l’acreditació institucional. “Suposa una invasió de competències a les comunitats autònomes, i un atac a les institucions privades, que, igual que les públiques, se sotmeten a una avaluació de qualitat”, ha recordat.

En eixe sentit, ha indicat que la qualitat i formació integral dels alumnes “són pilars fonamentals de les universitats, ja siguen públiques o privades”, i ha manifestat que des de la Generalitat “sempre es defendrà un model basat en la qualitat, l’equitat i el respecte a la legalitat i a l’autogovern”.

Fecha: 05/06/2025